
	ВЛАДА РЕПУБЛИКЕ СРБИЈЕ

	


	БЕОГРАД 

	ул. Немањина 11


Поштовани,

Оцењујући на основу обраћања грађана да постоји потреба за изменама Закона о безбедности саобраћаја на путевима, која би допринела унапређењу заштите права грађана, у складу са чланом 18. став 2. Закона о Заштитнику грађана („Службени гласник РС“, бр. 79/2005 и 54/2007) подносим  
ИНИЦИЈАТИВУ
ЗА ИЗМЕНУ ЗАКОНА О БЕЗБЕДНОСТИ САОБРАЋАЈА НА ПУТЕВИМА

ради укидања обавезе за грађане да возачку дозволу на папирном обрасцу, чак и пре истека рока на који је издата, замене, уз накнаду, дозволом на пластичној картици са чипом, већ да се изменама Закона пропише да постојеће дозволе важе до истека рока на који су издате, сем ако сам грађанин својевољно одлучи да дозволу замени и пре истека рока на који је издата.
Oбразложење
Законом о безбедности саобраћаја на путевима („Службени гласник РС“ број 41/09, 53/10, 101/11 и 32/2013 - Одлука УС) прописано је да постојеће возачке дозволе важе до истека рока важења назначеног у возачкој дозволи, а најкасније до пет година од ступања на снагу овог закона (члан 351. став 4.).

Замена образаца возачке дозволе не доноси било каква значајну корист за грађанина, нити повећава ефикасност вршења послова државних органа у вези са возачком дозволом.

Иако је током расправа у јавности приликом доношења Закона о безбедности саобраћаја истицано да ће дозволе на новим, пластичним обрасцима важити и као међународне возачке дозволе, то ипак није случај.
Замена постојећих возачких дозвола, поготово у актуелној економској ситуацији, противна је економским интересима грађана и представља наметање финансијске и административне обавезе грађанима без оправданог разлога. Такође, захтевом за обавезну замену јавних исправа пре истека рока на који су издате, крше се оправдана правна очекивања грађана која су стечена моментом издавања возачке дозволе на одређен временски период, а да се ни једна чињеница или околност која битно утиче на остваривање права, односно одређивање обавезе, није променила.
Принцип добровољности у замени образаца важећих возачких дозвола права је мера тежње за модернизацијом, уз уважавање права и најбољих интереса грађана, те се стога предлаже иницијативом.

